ອໍານາດປົກຄອງຊົ່ວຄາວລີເບຍ ທໍາການບຸກໂຈມຕີ ບັ້ນສຸດທ້າຍ ຕໍ່ເມືອງ Sirte
ອໍານາດປົກຄອງ ຊົ່ວຄາວລີເບຍ ທໍາການໂຈມຕີ ບັ້ນສຸດທ້າຍ ທີ່ເມືອງ Sirte ແລະໃຫ້ຄໍາໝັ້ນສັນຍາ ຈັດຕັ້ງລັດຖະບານ ໄລຍະຂ້າມຜ່ານ ຂຶ້ນໃນໄວໆນີ້.
ພວກນັກຕໍ່ສູ້ຂອງອໍານາດປົກຄອງຊົ່ວຄາວລີເບຍໄດ້ເປີດສາກໃນອັນທີ່ເຂົາເຈົ້າເອີ້ນວ່າ ການບຸກໂຈມຕີບັ້ນສຸດທ້າຍຕໍ່ເມືອງ Sirte ທີ່ໝັ້ນຂອງພວກກໍາລັງຈົງຮັກພັກດີຕໍ່ທ່ານ ກາດດາຟີຂະນະທີ່ບັນດາເຈົ້າໜ້າທີ່ໃຫ້ຄໍາໝັ້ນສັນຍາວ່າ ຈະແຕ່ງຕັ້ງຄະນະລັດຖະບານ ໄລຍະຂ້າມຜ່ານແຫ່ງຊາດໃໝ່ຂຶ້ນໃນໄວໆນີ້ ຫລັງຈາກຍຶດເອົາເມືອງຍຸດທະສາດແຄມ ທະເລແຫ່ງນີ້ໄດ້ ກໍາລັງຂອງອໍານາດປົກຄອງຊົ່ວຄາວໄດ້ຍຶດເອົາດິນແດນແຫ່ງໃໝ່ຢູ່ໃນແລະໃນເຂດອ້ອມ ແອ້ມເມືອງ Sirte ໃນວັນຈັນວານນີ້ ດິນແດນໃໝ່ທີ່ຍຶດໄດ້ນີ້ແມ່ນຮວມທັງເມືອງນ້ອຍໆ Qasr Abu Hadi ບ່ອນທີ່ລາຍງານເວົ້າວ່າ ອະດີດຜູ້ນໍາມວມມາກາດດາຟີ ເກີດຢູ່ໃນຕູບ ຂອງກຸ່ມຊົນເຜົ່າພະເນຈອນລ້ຽງສັດ ໃນປີ 1942 ນັ້ນ ການປະທະກັນໃນວັນຈັນວານນີ້ ໄດ້ສັງຫານພວກກໍາລັງຕໍ່ຕ້ານກາດດາຟີ 4 ຄົນແລະ ໄດ້ຮັບບາດເຈັບຕື່ມອີກ 39 ຄົນ ລົດຂະບວນນຶ່ງຂອງສະພາກາແດງໄດ້ລຳລຽງບັ້ງ oxygen ແລະສະບຽງຢຸກຢາການ ແພດສຸກເສິນຕ່າງໆທີ່ຕ້ອງການທີ່ສຸດໄປຍັງໂຮງໝໍ Ibn Sina ໃນເມືອງ Sirte ຫລັງ ຈາກບໍ່ປະສົບຜົນສໍາເລັດໃນຄວາມພະຍາຍາມຄັ້ງກ່ອນ ເນື່ອງຈາກການສູ້ລົບກັນຢ່າງ ໜັກນັ້ນ ພວກແພດໝໍທີ່ຫລົບໜີອອກມາກ່າວວ່າ ພວກຄົນເຈັບພາກັນຕາຍຢູ່ເທິງໂຕະຜ່າຕັດທີ່ ໂຮງໝໍເພາະວ່າບໍ່ມີ oxygen ແລະບໍ່ມີນໍ້າມັນເຊື້ອໄຟສໍາລັບໃສ່ພວກເຄື່ອງຈັກແລ່ນໄຟ ຟ້າໃນໂຮງໝໍນັ້ນ ທີ່ກຸງຕຣິໂປລີ ບັນດາຜູ້ນໍາອໍານາດປົກຄອງຊົ່ວຄາວລີເບຍໃຫ້ຄໍາໜັ້ນສັນຍາວ່າ ຈະລົງ ຈາກໜ້າທີ່ຫລັງຈາກເຂົ້າຍຶດເອົາເມືອງ Sirte ໄດ້ ແລະມີການປະກາດປົດປ່ອຍປະເທດ ແລ້ວ ທ່ານ Mahmoud Jibril ນາຍົກລັດຖະມົນຕີຊົ່ວຄາວ ກ່າວວ່າທ່ານໄດ້ຮຽກຮ້ອງ ໃຫ້ມີປະກາດການປົດປ່ອຍປະເທດ ຫລັງຈາກຍຶດເອົາເມືອງ Sirte ໄດ້ ເພາະວ່າການ ກະທໍາເຊ່ນນີ້ຈະຮັບປະກັນວ່າ ທາງເຂົ້າປະເທດທັງໝົດໂດຍທາງນໍ້າ ທາງບົກ ແລະທາງ ອາກາດ ໄດ້ຮັບການຄໍ້າປະກັນຄວາມປອດໄພດີແລ້ວນັ້ນ